Man gevonnis vir gru-moord op oomArgieffoto. ŉ 27-jarige man van KwaZulu-Natal is vandeesweek tot 15 jaar tronkstraf gevonnis vir die moord op ŉ familielid. Kapt. Nqobile Gwala, woordvoerder van die polisie, sê Sbusiso Eugene Mkhize het sy lot in die Umlazi-streekhof in dié provinsie aangehoor. Mkhize is skuldig bevind vir die “grusame moord” op sy 48-jarige oom, Reginald Mduduzi Mkhize. Gwala sê die moord het in Augustus 2014 plaasgevind nadat Mkhize se oom hom gekonfronteer het oor die gebruik van dwelms. “Mkhize was in sy kamer toe sy oom hom gekonfronteer het. Hy het ná die konfrontasie sy kamer verlaat en teruggekeer met ŉ mes waarna hy sy oom gesteek het. Sy oom het van hom probeer weghardloop, maar Mkhize het hom tot in die tuin agtervolg, hom platgetrek en bo-op hom gaan sit en hom toe doodgesteek.” Mkhize is in Desember 2015 in Amanzimtoti in hegtenis geneem. Hy was sedertdien in aanhouding.